Jesús jámatsja na,
jupj jus tjinyuca yom jun tulucj.
Tjemyaꞌna pepes jun tuluctsja jupj.
Jesús discipulopan la tjüꞌüy:
—Rabbí,
¿tsjan mpes tjemyaꞌna pepes jun tuluctsja niná?
¿Ncu jupj pꞌiyá malala nyuca la tjiji mpes nin tepyala?
¿Ncu jupj popay,
jamay malala nyuca la tjajay mpes nin tepyala jupj?
Jesús jis wala tjevele:
—Nin tulucj.
Jupj pꞌiyá malala nyuca la tjiji mpes tulucj.
Ma wa jupj popay,
jamay malala nyuca la tjajay mpes nin tepyala.
Dios quelel sin ꞌyüsa liji jupj pajal ꞌüsüs,
pajal püné.
Nin mpes tjemyaꞌna pepes jun tuluctsja yomen.
Dios ca pajal ꞌüsüs la mijis jupj mpes quinam.
Nosis casaꞌá pyatjaquecj na pꞌin,
Dios jos lovin tsjiꞌ lijicj jupj mpes.
Nun tacaꞌliqué na,
ma ca polel tsjiꞌ la müjí.
Nin pꞌiyá pjü gente jis lal.
Dios nin tjejyama.
Nosis casaꞌa püꞌüs na pꞌin,
napj jyawca jinwá nosis casá patja jis lal.
Napj sin ꞌyüsa lejay Dios mpes.
Jesús nin tjevele na,
ꞌamá ꞌalá tipyutsꞌa.
Tjutj mpes pililicj tsjicj way la tjiji.
Pililicj jun polocꞌ poꞌo jas tjecjyoꞌla yom jun tulucj.
Nin la tjiji na,
tjevele jupj lal:
—Jutja,
jin jas mpaꞌin ꞌüsǘ muju ton̈ca ntꞌa,
ꞌüsǘ Siloé ló jupj.
(Siloé yupj jis tin;
“Jas Tjejyama” velecj cupj.)
Mpes tjemey yom jun tulucj.
Jun jas tepeꞌe Jesús tjevele jin.
ꞌÜsǘ mpe tjacꞌ na,
ꞌücj nyúcatsja quinampa.
Mpes la pꞌa püna jus tjunuctsja pajal nin yólatsja tsjan mpes ꞌücj nyuca quinam.
Nepénowa yuwá sin pópatsja yom jun tuluctsja lal,
nepénowa lovin jus tjunuctsja tꞌemel le monatsja jupj.
Yupj tjowelepj:
“¿Ncu ninana pꞌiyá lovin tꞌemel la tjemyona tjaꞌasá,
jun tulucj mpes?”
Nepénowa javeleptsja:
“Tꞌücꞌ.
Ninana yomen.”
Pꞌa wa javeleptsja:
“Ninana tulucj nempe.
Yom jun tulucj jin justa la pꞌin.”
Mpes yom pꞌiyá tjevele:
“Napj mpꞌiyá pꞌin niná yomen”.
—¿ꞌOyn ne ꞌücj nyuc quinam?
—la tjüꞌüy jupj lal.
Jupj jis lal tjevele:
—Yom Jesús ló ꞌamá ꞌitsꞌitsꞌ la tjiji,
nan polocꞌ jas tjecjyoꞌla.
Tjevele napj lal:
‘Siloé ntꞌa jutja,
jin jas tepeꞌe’.
Mpes tjum,
nan jas tepyatsj.
Tꞌücꞌ jas tepyatsj na,
tjiꞌyüꞌsa quinam nan.
ꞌÜcj la nuc quinam.
Yupj la tjüꞌüy jupj lal:
—¿Caꞌaj jáꞌasa niná yomen?
—Ma selé —tjevele jupj.
Mpes yom püs jun tuluctsja tjaman fariseopan ntꞌa.
Sábado natsja Jesús ꞌamá ꞌitsꞌitsꞌ la tjiji,
tjiꞌyüꞌsa la tjiji yom jun tulucj.
Sábado na nin jawas judiopan ma tsjiꞌ lajay.
Jesús nin la tjiji,
ninana tsjiꞌ la tjijá,
nin yólatsja yupj.
Nin mpes fariseopan la tjüꞌüy wa yom lal ꞌonin ꞌücj nyuca quinam.
Jupj tjevele yupj jis lal:
—Jupj ꞌamá mpes nan polocꞌ poꞌo tsꞌyuca.
Napj nan jas tepyatsj,
ne ꞌücj nyuc quinam.
Mpes fariseopan nepenowá javeleptsja:
“Jesús ma tsjiꞌ liji Dios mpes.
Dios mpes tsjiꞌ lajay,
Dios jos jin lajay sábado nampa.
Nin mpes selecj ma tsjiꞌ liji Dios mpes.”
Fariseopan la pꞌa javeleptsja:
“Nin tulucj.
Yom malala liji,
Dios ma se pꞌaꞌsa pajal ꞌüsüs liji jupj mpes.
Jesús tꞌücꞌ pajal ꞌüsüs liji Dios mpes.
Nin mpes selecj Dios mpes tsjiꞌ liji.”
Nin tepyala mpes fariseopan nepénowa malala yólatsja Jesús poꞌó,
nepénowa ꞌüsüs yólatsja.
Mpes tjowelepj yom jun tuluctsja lal niswá.
Tjowelepj:
—Jipj velen jupj tjiꞌyüꞌsa la tjiji jipj jin.
¿Tsjan jin jele jupj?
Yom jun tuluctsja tjevele yupj jis lal:
—Profeta jupj,
nin nola napj.
Dios mpes vele jupj.
Judiopan jis jepapan custjay ma quelel japontsja ninana yomen püs jun tuluctsja jupj.
Ma quelel japontsja quina tjiꞌyüꞌsa jun.
Mpes yom jamay,
popay jis lal tjowelepj jis la cuwis.
Tjowelepj wa yupj jis lal.
Jis la tjüꞌüy:
—¿Ncu ninana nun sin popa?
¿Ncu tꞌücꞌ way tjemyaꞌna pepes jun tuluctsja jupj?
¿ꞌOyn ne ꞌücj nyuca quinam?
Yom popay,
jamay yupj jis lal tjowelepj:
—Selecj ninana cupj qjuis catjam.
Selecj way tjemyaꞌna pepes jun tuluctsja jupj.
Ma selecj ꞌoyn ne ꞌücj nyuca quinam.
Ma wa selecj pjacj tjiꞌyüꞌsa la tjiji jupj jun.
La tjüꞌüyá nucú jupj.
Püné quinam jupj.
ꞌÜcj way vele jupj pꞌiyá tsjan tepyala jupj jun.
Yom popay,
jamay lacj jeyaptsja judiopan jis jepapan jis lal,
mpes nin tjowelepj yupj.
Judiopan nepénowa tjowelepj Jesús ninana Yomen Dios tjevele ca jas majamas jis capj la pꞌacj judiopan.
Jepa judiopan ma jisastsja judiopan ninana velam.
Mpes yuwá tjowelepj judío pjaní nin cüveles pꞌa lal Jesús poꞌó,
yupj ca müjüꞌtücj jupj lovin ma polel ncuwim neꞌaj judiopan ꞌa si mulú ntꞌa.
Nin mpes yom popay,
jamay tjowelepj:
“Püné jupj quinam.
La tjüꞌüyá nucú jupj.”
Nin mpes judiopan jis jepapan niswa la tjomon tjacꞌ yom jun tuluctsja.
Tjowelepj jupj lal:
—Dios wolapꞌaꞌa mvelen tꞌücꞌ ca mvelen jipj quinam Jesús poꞌó.
Cupj selecj Jesús ma liji Moisés popel jyüꞌta jin,
mpes malala jupj.
Yom jun tuluctsja tjevele:
—Napj ma selé ncu Moisés popel jyüꞌta jin liji.
Pjaní way pꞌin selé.
Nan tuluctsja pünam;
ꞌücj nyuc quinam.
Locopyaya jepapan la tjüꞌüy jupj niswá:
—¿Tsjan la tjiji jupj jipj lal?
¿ꞌOyn la tjiji tjiꞌyüꞌsa jin?
Yomen jis lal tjevele:
—Nasa nun lal tjevelé ꞌoyn ne tjiꞌyüꞌsa la tjiji nan.
Nun ma quelel pjoꞌoqué,
ma quelel nusin ꞌyüsa.
¿Tsjan mpes quelel pjoꞌoqué niswá?
Nujisas nun jupj discipulopan ca nu mpalas,
la pꞌa jinwá ca nacj.
Judiopan jis jepapan tsꞌa tjiꞌin yom nin tjevele mpes.
Yupj quelel malala javeleptsja jupj lal,
mpes tjowelepj:
—Jipj Jesús discípulo;
cupj nin tulucj.
Moisés discipulopan ncupj,
Moisés pajal püna tüpüꞌü jupj.
Cupj selecj Dios Moisés lal tjevele.
Nin tulucj Jesús lal.
Ma selecj caꞌaj mpe tjacꞌ niná yomen.
Yom jun tuluctsja yupj jis lal tjevele:
—Napj ma selé ꞌonin nacj ne nin nacj nun ma jus cülayé caꞌaj mpe tjacꞌ jupj.
Jupj tjiꞌyüꞌsa la tjiji nan,
mpes ca jus cülayé.
Cupj selecj Dios ma ca jis cüꞌayas malala lajay la mon jupj lal.
Nin yolá Dios pajal ꞌüsüs,
pajal püné,
lajay wa Dios jos jin,
Dios se ꞌaya yupj la mon.
Lovin len̈tsja pjacj polel ꞌyüꞌsa liji jun,
tjemyaꞌna pepes jun tuluctsja.
Yom niná Dios mpe ma ꞌucuy,
ma ca polel nin la qjuijis.
Jupj nin tjevele na,
judiopan jis jepapan tjowelepj yom jun tuluctsja lal:
—Monuna secj pꞌin malálatsja jipj.
Lovin nintsja jipj.
¿Tsjan mpes jipj quelel qjuisin ꞌyüsa lejay?
Nin tjowelepj na,
pjeꞌá la tsꞌi jupj yupj tjatja mpe.
Jesús jus nleya judiopan jis jepapan yom jun tuluctsja pjeꞌá la tsꞌi yupj tjatja mpe.
Jus nleya na,
la tepyala,
jus tjinyuca jupj.
Tjevele jupj lal:
—¿Ncu pyon jipj Dios jas tjejyama Yom pjaní nucopj la pꞌacj,
jupj tjevele jin?
Yom jun tuluctsja Jesús lal tjevele:
—Nawala mvelen pjacj niná yomen,
mpes ca mpon napj jupj lal.
Jesús tjevele jupj lal:
—Nasa jus tjinyuc jipj.
Nasa velen jupj lal.
Napj ne jupj.
Yomen tjevele:
—Pyon napj.
Napj Nejepa jipj.
Jesús wolapꞌaꞌa palá nipiꞌtje jupj.
Jólatsja Jesús pajal püné.
Jesús tjevele:
—Napj nosis ntꞌa tjacuwis mpes,
nepénowa lovin ca mpatjam Dios lal.
Nepénowa Dios ca jis capj ntülüs.
Nepénowa ma sin ꞌyüsa Dios mpes.
Yun tulucj jinwá yupj.
Yupj japon na napj mpes,
ca ꞌüsüs sin müꞌüsüs.
ꞌÜcj januc jinwá ca jis mpalas.
La pꞌa nin tulucj yupj.
Yupj nin yola nasa sin tjiꞌyüsa quinam.
Ma quelel japon napj lal.
Nin mpes lovin ma ca polel sin müꞌüsüs Dios mpes.
Yun tulucj jinwá ca nsem yupj —nin tjevele Jesús.
Fariseopan nepenowá neꞌaj wa tjatja Jesús ntꞌa.
Tjepjyacan̈ jupj tjevelá.
Mpes la tjüꞌüy jupj lal:
—¿Ncu quelel velen yun tulucj jinwá cupj ꞌotsꞌipj?
¿Ncu quelel velen cupj ma qjuisin ꞌyüsa Dios mpes?
Jesús jis lal tjevele:
—Nun welé nun ꞌüsüs nusin ꞌyüsa Dios mpes.
Nujun tulucj jinwá nacj,
Dios ma ca nin jólatsja nun malala nyuca la tjüjí mpes.
Mopꞌin welé nun nasa nusin ꞌyüsa Dios poꞌó,
mpes Dios newa jola nun malala nyuca la tjüjí mpes —nin tjevele Jesús fariseopan jis lal.